section_heading: 6. rujan
paragraph_text: Kako se situacija naglo pogoršavala, Teodorescu je naredio svojim ljudima da se povuku i ako je moguće pokušaju probiti okruženje u smjeru istoka. U 11,00 sati obavijestio je Glavni stožer da je situacija bezizgledna, te da nema nade za deblokadu tvrđave iz smjera Silistre. Nakon toga Glavni stožer mu je da nikako ne kapitulira, te da ni u kom slučaju ne dozvoli da stožer divizije padne u zarobljeništvo. U 13,40 sati Teodorescu se ukrcao na čamac kako bi prešao Dunav, ostavljajući za sobom tisuće uspaničenih vojnika, od kojih su neki pokušali slijediti njegov primjer, ali su se utopili u rijeci ili su pogođeni topničkom vatrom. Pokušaji rumunjskog proboja prema Silistri također su se pokazali uglavnom neuspješnima pred bugarskim topništvom. Kad su Bugari ušli u grad, branitelji su se počeli predavati u velikim skupinama. U 15,30 pukovnik Nicolae Marașescu, koji je sada bio na čelu garnizona, i njegovi viši časnici napisali su poruku generalu Kiselovu na njemačkom jeziku i poslali je u tri sektora nudeći bezuvjetnu predaju tvrđave zajedno sa svim njezinim ljudima i materijalom. U 16,30 jedan od kurira stigao je do bugarskih snaga i odmah je poslan pukovniku Ikonomovu, koji je u 17,30 sati telefonom obavijestio generala Kiselova o poruci i njezinom sadržaju. Kiselov je prihvatio predaju pod uvjetom da se sva vojna lica okupe na platou južno od gradske vojarne prije 18,30 sati, što je i učinjeno.